Sóttvarnalæknir segir að áframhaldandi takmarkanir á landamærum séu nauðsynlegar til að halda kórónuveirufaraldrinum í skefjum. Íslendingar gætu þurft að búa við sóttvarnaaðgerðir næstu mánuði og ár. Hann segir ljóst að lífið verði ekki aftur eins og það var fyrir covid.
Þórólfur Guðnason sóttvarnalæknir skilaði á dögunum minnisblaði til heilbrigðisráðherra um framtíðarsýn í sóttvarnamálum með tilliti til kórónuveirunnar. Hann vill ekki gefa upp hvaða aðgerðir eru lagðar til, en þær ná bæði til landamæra og landsins sjálfs.
Ríkisstjórnin ræddi efni minnisblaðsins á fundi sínum í morgun. Svandís Svavarsdóttir heilbrigðisráðherra segir að ekki liggi fyrir hvaða ráðstafanir verði gerðar til lengri tíma.
Sagði Svandís Svavarsdóttir að loknum ríkisstjórnarfundi núna rétt fyrir fréttir.
Yfirmenn á Landspítala segja að ástandið á spítalanum muni ekki skána mikið næstu tvær vikurnar og brýnt að stjórnvöld standi við gefin loforð um aðgerðir til að bregðast við þeirri alvarlegu stöðu sem er uppi. Þórólfur segir að grannt sé fylgst með stöðunni á spítalanum.
Við viljum fyrst og fremst passa upp á það að heilbrigðiskerfið okkar ráði við stöðuna, en um leið þá viljum við halda takmörkunum á samfélaginu eins litlum og nokkur sé kostur. Ég held að það sé sameiginlegt markmið okkar allra.